tttarun/llama2_hindi huggingface dataset:
कई पश्चिमी देशों में रेलवे ने औद्योगिक क्रांति और विकास को बढ़ावा देने का महत्त्वपूर्ण कार्य किया, किंतु भारत में यह उपनिवेशवाद को बढ़ावा देने वाले एक साधन के रूप में उभरी। चर्चा करें।
उत्तर :
उत्तर की रूपरेखा:
पश्चमी देशों में रेलवे के विकास पर प्रकाश डालते हुए बताएँ कि वहाँ उद्योगों के विकास में यह कहाँ तक सहायक हुई ।
भारत में रेलवे के विकास से पड़ने वाले प्रभाव को स्पष्ट करें। 
विश्व के सर्वाधिक प्रमुख अवसंरचना के साधनों में शामिल  रेलवे के विकास से पश्चिमी देशों में यातायात की सुविधाओं का अभूतपूर्व विकास हुआ। अब कच्चे माल को कारखानों तक ले जाना तथा तैयार  माल को बाजा़र तक ले जाना भी आसान था। इससे वस्तुओं के व्यापार में वृद्धि हुई  जिससे औद्योगीकरण का प्रसार हुआ। रेलवे के विकास ने कोयला तथा लौह उद्योगों के विकास को बढ़ावा दिया जो औद्योगीकरण की दृष्टि से अत्यंत महत्वपूर्ण थे।  इनके विकास से उद्योगों के लिये मशीन, कल-पुर्जे आदि की आवश्यकता तो सुनिश्चित  हुई ही साथ ही औद्योगिक इकाइयों में कार्यरत लोगों की आवश्यकताओं की पूर्ति के लिये  उपभोक्ता आधारित उद्योगों का  भी विकास हुआ। इस प्रकार  पश्चिमी देशों में एक संपूर्ण औद्योगिक वातावरण तैयार  तैयार हुआ और औद्योगीकरण तथा विकास को बढ़ावा मिला।  इसी क्रम में मार्क्स ने कहा भी था कि आधुनिक औद्योगीकरण रेलवे से होकर आएगा।
भारत में रेलवे का निर्माण अंग्रेजों ने मुख्यता अपने औपनिवेशिक उद्देश्यों की प्राप्ति के लिये किया था। भारत में रेलवे से संबंधित सभी कल-पुर्जों का आयात पश्चिम से किया जाता था जिससे भारत में उद्योगों की स्थापना होने के स्थान पर ब्रिटिश उद्योगों का विकास हुआ। साथ ही  रेलवे का निर्माण इस दृष्टि से किया गया था की  कच्चे माल के  निर्यात तथा तैयार माल के आयात में वृद्धि हो । इससे भारतीय बाजारों में ब्रिटिश वस्तुओं की पहुँच बढ़ी और भारतीय हस्तशिल्प कुटीर उद्योगों का नुकसान हुआ। आगे चलकर रेलवे का प्रयोग भारतीय स्वतंत्रता संग्राम के दमन में किया जाना भी रेलवे के औपनिवेशिक प्रयोग को ही दर्शाता है।
किंतु आरंभिक काल में भी भारतीय रेलवे दो दृष्टि से भारतीय हितों की प्राप्ति में सहायक हुई। रेलवे के माध्यम से परिवहन की सुविधा के कारण लोगों में आपसी संपर्क में वृद्धि हुई और राष्ट्रवाद की भावना को प्रोत्साहन मिला। इसके अलावा छुआछूत तथा जातिवाद की भावना में भी कमी आई।
स्पष्ट है कि  रेलवे भारत में उपनिवेशवाद को बढ़ावा देने वाले एक साधन के रूप में उभरी।
अशोक के धम्म पर प्रकाश डालते हुए बताएँ कि यह अशोक के राजनीतिक उद्देश्यों की प्राप्ति में किस प्रकार सहायक था? क्या अशोक की राजनीति पूर्णतः इसके अनुकूल थी?
उत्तर :
उत्तर की रूपरेखा:
अशोक के धम्म के बारे में बताएँ।
इसे अशोक की राजनीति से जोड़ते हुए बताएँ कि यह अशोक की राजनैतिक उदेश्यों की प्राप्ति में किस प्रकार सहायक रही।
अशोक का धम्म वस्तुतः एक नैतिक संहिता थी जिसका उद्देश्य लोगों में प्रेम, नैतिकता, शांति तथा सामाजिक उत्तरदायित्व की भावना को जगाकर अपने विशाल साम्राज्य में शांति बनाए रखना था। अपने दूसरे स्तंभलेख में अशोक स्वयं प्रश्न करता है-कियं चू धम्में? अपने दूसरे तथा सातवें शिलालेख के माध्यम से वह इसका उत्तर भी देता है-

"अपासिनवे बहुकयाने दयादाने सचे साचये मादवे साधवे च” अर्थात कम पाप करना, कल्याण करना दया-दान करना, सत्य बोलना, पवित्रता से रहना, स्वभाव में मधुरता तथा साधुता बनाए रखना जैसे तत्त्व अशोक के धम्म में शामिल हैं|
धम्म घोष से पूर्व अशोक कलिंग विजय कर चुका था और संपूर्ण भारत में मौर्य साम्राज्य का विस्तार हो चुका था। अशोक का मुख्य लक्ष्य अब अपनी प्रजा के विद्रोह की भावना को कम करना, आसपास के राज्यों को आक्रमण से रोकना तथा शांति बनाए रखना था।
अपनी धम्म नीति के तहत अशोक शांति और अहिंसा को बढ़ावा देता है। इसी क्रम में  उसे कलिंग नरसंहार के बाद बार-बार पश्चताप करते हुए बताया गया है। इससे जनता के मन में प्रतिशोध की भावना पर लगाम लगा और विद्रोही चेतना में कमी आई। धम्म नीति से जनता की नैतिकता में वृद्धि हुई और लोक व्यवस्था को बनाए रखना आसान हो गया। साथ ही पड़ोसी राज्यों के साथ धम्म विजय पर बल देने से  उस पर आक्रमण का खतरा भी नहीं रहा। इस प्रकार अशोक की धम्म नीति उसके राजनीतिक उद्देश्यों की प्राप्ति में सहायक थी।
किंतु अशोक ने व्यवहारिकता पर बल  देते हुए  स्वयं को धम्म नीति से बांधा नहीं था। वह राज्य की आवश्यकतानुसार अन्य उपायों का सहारा भी लेता रहा। उदाहरण के लिये शांति पर बल देने के बाद भी उसने अपनी सेना को विघटित नहीं किया। साथ ही वह जनजातियों को धमकी भी देता रहा कि नैतिक व्यवस्था का पालन नहीं करने पर परिणाम बुरे होंगे। उसी प्रकार अहिंसा पर बल देने के बाद भी उसने अपने अधिकारियों को दंड देने का अधिकार प्रदान किया।
स्पष्ट है कि अशोक की राजनीति उसकी धम्म नीति से पूर्णतः बंधी नहीं थी  बल्कि वह राज्य  की आवश्यकता अनुसार इसका प्रयोग करता रहा।
पवन द्वारा निर्मित विभिन्न आकृतियों का वर्णन करें।
उत्तर :
उत्तर.
अपनी गतिज ऊर्जा के द्वारा पवन अपरदन तथा निषेचन की प्रक्रिया से कई भू-आकृतियों का निर्माण करती है। पवन द्वारा निर्मित  विभिन्न स्थलाकृतियों को निम्नलिखित रूप में देखा जा सकता है
छत्रक
मरुस्थलों में बहुस्तरीय चट्टानों के निचले हिस्से के अपरदन से छातानुमा आकृतियों का निर्माण होता है, जिसे छत्रक कहते हैं। इसमें निचले स्तर की चट्टानें अपेक्षाकृत कमजो़र होती हैं जिससे इनका अपरदन सरलता से हो जाता है।
अपवहन  गर्त
पवनों  के  एक ही दिशा में स्थाई बहाव  से चट्टानों का अपक्षय होता है तथा उथले गर्तों  का निर्माण होता है, जिसे अपवहन गर्त कहते हैं।
वात गर्त
 पवनों के प्रभाव से होने वाली अपवहन की प्रक्रिया के कारण भूमि पर छोटे-छोटे गड्ढों का निर्माण होता है जिसे वात गर्त कहते हैं।
इंसेलबर्ग
पवन तथा जल के प्रभाव से पर्वतों के लगातार अपरदन से पर्वत इंसेलबर्ग में बदल जाते हैं।
मेसा और ब्युट
मेसा का निर्माण मरुस्थलीय प्रदेश में चट्टानों  के अवशेष से होता है। ब्युट का निर्माण मेसा के अपरदन से होता है। 
यारडंग
यारडंग का निर्माण ऐसी संरचना में होता है, जहां कठोर तथा कमजोर चट्टानें क्रम से संयोजित होती हैं कमजोर चट्टानों के अपरदन से यारडंग का निर्माण होता है।
निक्षेपित स्थल
रेत की आपूर्ति, पवन की गति तथा दिशा और धरातल पर वनस्पति की उपस्थिति के अनुसार पवन द्वारा निक्षेपित आकृतियों का निर्माण होता है। इसे निम्नलिखित रूपों में देखा जा सकता है।
बालू टिब्बे
मरुस्थलीय प्रदेशों में पवन द्वारा बालू के निक्षेपण से बालू टिब्बों का निर्माण होता है। इसका अग्र ढाल मंद और पश्च ढाल तीव्र होता है। 
बरखान
यह चंद्राकर बालू के टिब्बे हैं जिनकी भुजाएँ पवनों की दिशा में निकली होती हैं।
सीफ
सीफ का निर्माण पवनों की दिशा में बदलाव के कारण होता है। इसमें परवलय की दोनों भुजाएँ विकसित नहीं हो पाती हैं  और केवल एक ही भुजा का विकास होता है।
अनुदैर्ध्य टिब्बे
ये अपेक्षाकृत अधिक लंबाई तथा ऊँचाई की कटकनुमा आकृति हैं। इनका निर्माण तब होता है, जब रेत की आपूर्ति वाले स्थान पर पवन स्थायी रूप से बहती हैं।
अनुप्रस्थ टिब्बे
जब पवनों की दिशा निश्चित हो तथा रेत का स्रोत पवनों के लंबवत हो तो अनुप्रस्थ टिब्बों का निर्माण होता है।
मौर्योत्तर काल में कला तथा संस्कृति के विकास को दर्शाते हुए इस काल में विज्ञान तथा प्रौद्योगिकी के क्षेत्र में हुए विकास को स्पष्ट करें।
उत्तर :
उत्तर की रूपरेखा:
मौर्योत्तर काल में कला तथा संस्कृति के विकास पर प्रकाश डालें। 
इस काल में विज्ञान तथा प्रौद्योगिकी के क्षेत्र में हुए विकास को स्पष्ट करें। 
निष्कर्ष लिखें।
मौर्योत्तर काल में भारतीय शासन में विदेशियों का बड़े पैमाने पर समावेश हुआ, जिससे भारतीय कला तथा संस्कृति विदेशी तत्त्वों से प्रभावित होकर नए रूप में  उभरी।
समाज में नए शासकों को तृतीय श्रेणी के क्षत्रिय का दर्जा दिया गया। इससे हिंदू धर्म का सामाजिक आधार व्यापक हुआ। वहीं नए नए लोगों के आगमन तथा व्यापारियों के क्रियाकलाप में वृद्धि होने से बौद्ध धर्म भी प्रभावित हुआ। दान से मिलने वाले धन की अधिकता से यह भौतिक कार्यों की ओर आकर्षित हुए। परिणामतः कर्मकांडों पर आधारित महायान संप्रदाय का विकास हुआ। कुषाण शासक कनिष्क इसी धर्म के संरक्षक थें। 
विदेशियों के प्रभाव से भारत में मूर्तिकला तथा स्थापत्य कला का भी विकास हुआ। मूर्तिकला में गांधार तथा मथुरा शैली का उद्भव हुआ। गांधार कला में रोम तथा यूनान की शैली में बुद्ध की प्रतिमाओं को बनाया गया है। मथुरा कला गंधार शैली की तुलना में अधिक आध्यात्मिक है। स्थापत्य के क्षेत्र में नए बौद्ध विहारों की स्थापना की गई भरहूत तथा साँची के स्तूपों पर भी उस काल के प्रभाव को देखा जा सकता है। स्थापत्य के क्षेत्र में नागार्जुनकोंडा तथा अमरावती बौद्ध कला के बड़े केंद्रों के रूप में उभरे, जहाँ बुद्ध के जीवन की कथाएँ चट्टानों पर अंकित की गई हैं।
साहित्य के क्षेत्र में संस्कृत भाषा का विस्तार हुआ। रुद्रदामन के जूनागढ़ अभिलेख में संस्कृत भाषा के प्रभाव को देखा जा सकता है। अश्वघोष ने संस्कृत में  ‘बुद्धचरित’ तथा ‘सौन्दरनंद’ की रचना की। वहीं बोद्धों के प्रसिद्ध ग्रंथ ‘महावस्तु’ तथा ‘दिव्यवादन’ की रचना भी मिश्रित संस्कृत में की गई। धार्मिकतेर साहित्य में वात्सायन का कामसूत्र इसी काल में लिखा गया। इसमें नगरों में रहने वाले पुरुषों का चित्रण नगरीय संस्कृति के बढ़ते प्रभाव को दर्शाता है। इसके अलावा भारतीय नाट्य कला में यवनिका अर्थात पर्दे का प्रयोग इस युग की बड़ी घटना है।
विज्ञान तथा प्रौद्योगिकी के क्षेत्र में हुए विकास:
यूनानियों के प्रभाव से भारत में ज्योतिष शास्त्र, चिकित्सा शास्त्र,  वनस्पति शास्त्र और रसायन शास्त्र का विकास हुआ। चरक तथा सुश्रुत ने इन क्षेत्रों में परिपक्व ज्ञान का उल्लेख किया है। चरक संहिता में चिकित्सा के लिए प्रयोग होने वाले असंख्य वनस्पतियों का उल्लेख है। कई वनस्पतियों को मिलाकर औषध बनाने का  साक्ष्य हमारे रसायन शास्त्र के परिपक्व ज्ञान को दर्शाता है।
तकनीक के क्षेत्र में पतलून  तथा चमड़े के जूते बनाने की तकनीक को देखा जा सकता है। इसके अलावा सिक्का निर्माण की तकनीक  में भी रोमन प्रभाव को देखा जा सकता है। इस कार्य में शीशे के काम पर विदेशी तरीकों का विशेष प्रभाव पड़ा और व्यापक प्रगति हुई। इसके अलावा रस्सी से बने रकाब  का प्रयोग भी इसी काल में हुआ।
स्पष्ट है कि इस काल में उपरोक्त सभी क्षेत्रों में भारत का बहुआयामी विकास हुआ।
इंग्लैण्ड में घटित औद्योगिक क्रांति ने वहाँ के जन-जीवन को किस प्रकार प्रभावित किया? चर्चा करें।
उत्तर :
18वीं शताब्दी के उत्तरार्द्ध में आर्थिक व तकनीकी क्षेत्र में हुए व्यापक बदलाव के परिणामस्वरूप इंग्लैंड में परंपरागत उत्पादन प्रणाली को कारखानों के माध्यम से प्रतिस्थापित कर दिया गया। इन परिवर्तनों से आधुनिक व्यापार प्रणाली का विकास हुआ जिसने व्यापार और उत्पादन में अप्रत्याशित वृद्धि की, इसे औद्योगिक क्रांति के नाम से जाना गया।
इतिहासकारों ने इसे मानव समाज को सबसे अधिक प्रभावित करने वाली घटनाओं में से एक कहा है। इससे देश के सामाजिक, आर्थिक और राजनीतिक जीवन में कई तरह के परिवर्तन हुए-
औद्योगिक क्रांति ने सबसे पहले मानव के आर्थिक ढाँचे को प्रभावित किया। कृषि आधारित अर्थव्यवस्था और उत्पादन की परंपरागत व्यवस्था, उद्योग आधारित व्यवस्था में तब्दील हो गई। उत्पादन बढ़ने से इंग्लैण्ड एक औद्योगिक शक्ति के रूप में विश्व पटल पर उभरा और उसकी छवि निर्यातकर्त्ता देश के रूप में बनी। इससे शहरीकरण को बढ़ावा मिला और मैनचेस्टर, लीवरपूल, लीड्स आदि बड़े शहरों के रूप में स्थापित हुए। वृहत् स्तर पर उत्पादन के परिणामस्वरूप एकाधिकार की प्रवृत्ति को बढ़ावा मिला और असमान वितरण की प्रवृत्ति ने उत्पादकों और उपभोक्ताओं के प्रत्यक्ष संबंधों को बाधित कर दिया।
औद्योगिक क्रांति के फलस्वरूप सामाजिक आधार में भी परिवर्तन दिखाई दिये। इसने सामाजिक-संबंधों के जातिपरक, कुलपरक और वर्ग-आधारित संरचना में परिवर्तन लाकर आर्थिक मापदंड के आधार पर संबंधों को परिभाषित किया और समाज में दो नए-पूंजीपतियों और श्रमिक वर्ग का उदय हुआ। संबंधों के अर्थ-आधारित होने से समाज में असुरक्षा की भावना भी बढ़ी।
औद्योगिकीकरण के परिणामस्वरूप कई तरह की नई सामाजिक और राजनीतिक समस्याएँ उत्पन्न  हुईं, जिससे इंग्लैण्ड में प्रशासनिक कार्यों की प्रकृति में भी बदलाव आया। श्रमिकों की दशा और कार्य के घंटे आदि समस्याओं को लेकर कानून बनाए गए। इस तरह समाज में भूमिपतियों का बोलबाला कम हुआ, उभरते मध्यम वर्ग ने संसदीय सुधार की मांग की। इसी के परिणामस्वरूप 1867 में नगरीय और 1884 में ग्रामीण मज़दूरों को मताधिकार प्रदान किया गया। 
इस तरह औद्योगिक क्रांति ने समाज के ढाँचे को बदलकर उसे अधिकारोन्मुख बनाया और विभिन्न संवैधानिक सुधारों के माध्यम से आम लोगों के जीवन को बेहतर बनाया।
जल चक्र से आप क्या समझते हैं? जलीय चक्र के विभिन्न तत्त्व किस प्रकार संबंधित हैं?
उत्तर :
जल चक्र का तात्पर्य पृथ्वी के स्थल मंडल, जल मंडल तथा वायुमंडल के बीच होने वाले जल के चक्रीय प्रवाह से है।जल एक चक्र के रूप में महासागर, से धरातल पर और धरातल से महासागर तक पहुँचता है। इसमें, जल के विभिन्न स्रोतों से जीवों के बीच जल का आदान प्रदान भी शामिल है। निम्न चित्र के माध्यम से जल चक्र को समझा जा सकता है।
जल चक्र में वाष्पीकरण, वाष्पोत्सर्जन, संघनन, वर्षन, अंतःस्पंदन, अपवाह तथा संग्रहण की प्रक्रिया शामिल है। वाष्पीकरण के तहत गर्मी के प्रभाव से धरातल अथवा समुद्र का जल वाष्प बनकर उपर उठता है, वहीं वाष्पोत्सर्जन की प्रक्रिया जीवित प्राणियों में होती है। इनसे बनने वाला वाष्प संघनन की क्रिया के द्वारा बादल में परिवर्तित हो जाता हैं, फिर वर्षण की प्रक्रिया के द्वारा बादल के रूप में संगृहीत जल वर्षा की बूंदों तथा हिमपात के रूप में नीचे गिरता है।
पुनः ये जल या तो अंतःस्पंदन की प्रक्रिया द्वारा भूमि के नीचे रिसता हैं अथवा अपवहन की प्रक्रिया द्वारा धरातलीय स्रोतों से बहते हुए बड़ी जल निकायों में संगृहीत होता है। पूनः यह संगृहीत जल वाष्पीकरण की प्रक्रिया द्वारा वायुमंडल मे निर्गमित होता है। इस प्रकार जल चक्र की प्रक्रिया पूरी होती है।
अपरदन तथा निक्षेपण को स्पष्ट करते हुए नदी द्वारा निर्मित होने वाली निक्षेपित भू-आकृतियों का वर्णन करें?
उत्तर :
उत्तर कि रूपरेखा:
अपरदन और निक्षेपण का संक्षेप में उल्लेख करें।
नदी द्वारा निक्षेपण के परिणामस्वरूप बनने वाली स्थलाकृतियों को बताएँ।
अपरदन तथा निक्षेपण पृथ्वी के बहिर्जात बल से संबंधित दो प्रक्रियाएँ हैं, जिनसे पृथ्वी पर भू-आकृतियों का निर्माण होता है। अपरदन में हवा, जल जैसे कारकों के कारण भू-आकृतियों का क्षय होता है और नई भू-आकृतियों का निर्माण होता है। उदाहरण के लिये छत्रक और पदस्थली पवन द्वारा अपरदन से निर्मित आकृतियाँ हैं। वहीं निक्षेपण की प्रक्रिया में अपरदित कण इकठ्ठा होकर भू-आकृति का निर्माण करते हैं। उदाहरण के लिये बरखान और सीफ पवन द्वारा कणों के निक्षेपण से निर्मत भू-आकृति हैं।
सामान्यतः अपरदन के बाद निक्षेपण की प्रक्रिया होता है किंतु निक्षेपित आकृतियों का भी पुनः अपरदन हो सकता है। ऐसे में अपरदन तथा निक्षेपण एक चक्रीय प्रक्रिया के तहत होते रहते हैं।
नदियों द्वारा निर्मित निक्षेपित आकृतियों को निम्न रूप में देखा जा सकता है-
जलोढ़ पंखः जब उच्च स्थलों पर बहने वाली नदियाँ अपेक्षाकृत मंद ढ़ालों वाले मैदानों में प्रवेश करती हैं तो गति के कम होने के कारण प्रवाहित होने वाले भारी कणों का वहन नहीं कर पाती है। इन भारी कणों के निक्षेपण से जलोढ़ पंख का निर्माण होता है। ढ़ाल तीव्र होने पर यह निक्षेप शंकु की आकृति में निक्षेपित होते हैं और जलोढ़ शंकु कहलाते हैं। डेल्टाः नदियाँ जब समुद्र में प्रवेश करती हैं तो अपने साथ लाये हुए मलबों का स्तरीय रूप से निक्षेपण करती है। निक्षेपण से बनने वाली शंकुनुमा आकृति को डेल्टा कहते हैं। जलोढ़ पंखों के विपरीत डेल्टा का निपेक्ष व्यवस्थित होता है। बाढ़ मैदानः बाढ़ आने पर नदियों का पानी तटबंधों का अतिक्रमण करते हुए अपने आस-पास के क्षेत्रों में फैल जाता है। बाद में बाढ़ के साथ आए हुए मलबे वहीं फैल कर बाढ़ मैदान का निर्माण करते हैं। प्राकृतिक तटबंध और विसर्पी रोधिकाः इनका संबंध भी बाढ़- मैदानों से है। बाढ़ के दौरान जल जब तटों से बाहर फैलता है, तो वेग कम होने के कारण बड़े आकार के मलबे नदी के समानांतर जमा होकर प्राकृतिक तटबंध का निर्माण करते हैं। रोधिका विसर्पीः का निर्माण नदी के उत्तल ढ़ालों पर होता है। ये प्रवाहित जल द्वारा लाए गए तटछटों के नदी किनारों पर निक्षेपण के कारण बनी हैं। नदी विसर्पः मंद ढ़ाल पर नदियों की पार्श्विक कटान की प्रवृत्ति, तटों पर जलोढ़ का अनियमित जमाव तथा प्रवाहित जल का कोरिआलिस बल के प्रभाव से विक्षेपण के कारण एक मोड़दार चैनल के रूप में नदी विसर्प का विकास होता है।  गोखुर झीलः जब नदी विसर्प अंदरूनी भागों पर अपरदन के कारण कट जाते हैं तो गोखुर झील का निर्माण होता है।  गुम्फित नदीः यदि प्रवाहित नदी भार का निक्षेपण उसके मध्य में द्वीप के रूप में हो जाए तो मुख्य जलधारा कई भागों में बँट कर गुंफित नदी का निर्माण करती है।
द्वितीय विश्व युद्ध के प्रति कांग्रेस के रवैये का वर्णन कीजिये क्रिप्स मिशन पर विचार करते हुए उसके नतीजे का विवेचन करें।
उत्तर :
उत्तर कि रूपरेखा:
द्वितीय विश्व युद्ध के प्रति कांग्रेस का मत लिखें। 
क्रिप्स मिशन के बारे में लिखें।
परिणामों की चर्चा करते हुए निष्कर्ष लिखें।
द्वितीय विश्व युद्ध के प्रति कांग्रेस का रवैया गांधी-नेहरू के विचारों तथा प्रथम विश्वयुद्ध के बाद मिली सीख का परिणाम था। इसे निम्न रूप में देखा जा सकता है:
कांग्रेस का मानना था कि मित्र राष्ट्रों का पक्ष, निरंकुश फासीवादी राष्ट्रों की तुलना में ज्यादा उचित है। अतः वे मित्र राष्ट्रों के समर्थक थे। यद्यपि उन्हें यह भी विश्वास था कि मित्र राष्ट्र भी साम्राज्यवादी हितों से प्रभावित है।
उनका यह मानना भी था कि एक गुलाम राष्ट्र होने के कारण भारत उनकी मदद करने में सक्षम नहीं है। अतः आजादी प्रदान किये जाने के बाद ही भारत द्वितीय विश्व युद्ध में मित्र राष्ट्र की मदद कर पाएगा।
इसी क्रम में दक्षिण पूर्व एशिया में करारी हार, जापान के बढ़ते प्रभाव तथा अन्य राष्ट्रों के दबाव के कारण ब्रिटिश सरकार को कांग्रेस की मांग पर विचार करना आवश्यक हो गया। इसके लिये उन्होंने क्रिप्स मिशन की नियुक्ति की।
क्रिप्स मिशन के प्रावधान:
भारत को डोमिनियन राज्य का दर्जा़ दिया जाएगा तथा यह राष्ट्रमंडल के साथ अपने संबंधों के निर्धारण में स्वतंत्र होगा।
युद्ध की समाप्ति के बाद देशी रियासतों के प्रतिनिधियों तथा निर्वाचित विधायिका के सदस्यों के द्वारा एक संविधान निर्मात्री सभा का गठन किया जाएगा।
जो प्रांत इस सभा द्वारा निर्मित संविधान को नहीं मानेंगे, उन्हें अलग होने का अधिकार होगा।
नई व्यवस्था के लागू होने तक भारत के सुरक्षा संबंधी दायित्व का निर्वहन  ब्रिटेन करेगा तथा गवर्नर जनरल की शक्तियाँ पूर्ववत् बनी रहेंगी।
क्रिप्स मिशन के परिणाम
पूर्ण स्वतंत्रता से इंकार किये जाने के कारण, देशी रियासतों के लिये मनोनयन की व्यवस्था तथा राज्यों को पृथक होने का अधिकार होने दिये जाने के कारण कांग्रेस ने इसे अस्वीकार कर दिया। गांधीजी ने इसे ‘आगे की तारीख  का चेक’ कह  कर इसका विरोध किया।
राज की बैठक हो जाने के अधिकार के कारण उदारवादियों, हिंदू महासभा तथा सिक्खों के द्वारा भी इसका विरोध किया गया। 
वही पृथक  पाकिस्तान का प्रावधान नहीं होने के कारण मुस्लिम लीग ने इसका विरोध किया। इससे भारत में सांप्रदायिक रुझान की वृद्धि हुई।
संघ से पृथक होने का अधिकार दिये जाने के कारण विभिन्न राज्यों के मन में स्वतंत्र होने की लालसा बढ़ी। 
स्पष्ट है कि क्रिप्स मिशन भारतीयों की आकांक्षाओं पर खरी नहीं उतर पाई। इससे भारतीय जनता का असंतोष बढ़ा, जिसकी परिणति भारत छोड़ो आंदोलन के रूप में देखी जा सकती है।
‘प्लेट विवर्तनिकी’ की अवधारणा को समझाएं। प्लेटो के संचरण के परिणाम स्वरुप बनने वाली सीमाओं का वर्णन करें।
उत्तर :
प्लेट विवर्तनिकी की अवधारणा को स्पष्ट करें।
प्लेट-संचरण के परिणाम स्वरूप बनने वाली संरचना के बारे में लिखें।
प्लेट विवर्तनिकी अवधारणा पृथ्वी पर महाद्वीपों तथा महासागरों के वितरण से जुड़ी हुई है, जिसका प्रतिपादन 1967 मैकेंजी के द्वारा किया गया था।
प्लेट विवर्तनिकी अवधारणा
इसके तहत हमारा स्थलमंडल 7 बड़े तथा कुछ छोटे प्लेटों में बटाँ हुआ है, जो दुर्लभ मंडल पर तैर रहे हैं। प्लेटों के किनारे जो अन्य प्लेटों  से जुड़े होते हैं विवर्तनिक कहलाते हैं। ये ज्वाला मुखी और भूकंप से प्रभावित होते हैं। दुर्बल मंडल में द्रव्य तथा तरंगों की गति के कारण इन प्लेटों में विभिन्न प्रकार की गतियाँ होती है जिससे स्थलमंडल में परिवर्तन होता रहता है। इन प्लेटों के संचरण से तीन प्रकार की सीमाओं का निर्धारण होता है।
अपसरण सीमा:  जब दो प्लेटें एक दूसरे के विपरीत दिशा में संचारित होती है तो संलग्न सीमा को अपसारी सीमा कहते हैं। इससे भूपर्पटीका निर्माण होता है। मध्य अटलांटिक कटक अपसारी सीमा का एक सुंदर उदाहरण है।
अभिसरण सीमा: अभिसरण सीमा का निर्माण तब होता है जब दो प्लेटें एक दूसरे की ओर गति करती हैं। यह तीन प्रकार से हो सकता है:
महासागरीय और महाद्वीपीय प्लेट के बीच
दो महासागरीय प्लेटों के बीच
दो महाद्वीपीय प्लेटों के बीच 
अभिसरण की सीमा सर्वाधिक विनाशकारी होती है। एंडीज पर्वतमाला अभिसारी सीमा का परिणाम है।
रूपांतरण सीमा: इसमें प्लेटें एक दूसरे के समांतर गति करती है। आघात अथवा अलगाव नहीं होने के कारण 
यहाँ न तो भूपर्पटी का निर्माण होता है और न ही विनाश। यद्यपि रूपांतरण सीमा पर हलके भूकंपीय तरंगो का अनुभव किया जा सकता है।
"सांप्रदायिकता 21वीं सदी की प्रमुख सामाजिक बुराइयों में से एक है। भारत में सांप्रदायिक हिंसा को उत्पन्न और प्रोत्साहित करने में सामाजिक, राजनीतिक, आर्थिक और प्रशासनिक कारक सामूहिक रूप से ज़िम्मेदार हैं।" इस कथन की चर्चा कीजिये और इस सामाजिक बुराई को रोकने के लिये उपाय सुझाइए।
उत्तर :
उत्तर की रूपरेखा:
बताएँ कि सांप्रदायिकता समाज के लिये बड़ा खतरा क्यों है?
इसके लिये उत्तरदायी कारकों की चर्चा करें।
सांप्रदायिकता को रोकने के लिये विभिन्न उपायों की चर्चा करें।
सांप्रदायिकता किसी विशेष धार्मिक समुदाय के प्रति हितों में अन्तर्विरोध को दर्शाता है और इस आधार पर इसे किसी दूसरे समुदाय से पृथक करता है। भारत में एक बहुभाषिक, बहुधार्मिक और बहुसांस्कृतिक समाज होने के नाते हितों में टकराव आना स्वाभाविक है। सांप्रदायिकता एक सामाजिक परिघटना के रूप में तनाव, कटुता आदि उत्पन्न करती है जो कभी-कभी विभिन्न समुदायों के मध्य दंगे की स्थिति भी उत्पन्न कर सकती है। यह समाज में ‘एकता में अनेकता’ की भावना को दुष्प्रभावित करती है, साथ-ही-साथ यह घृणा एवं हिंसा को प्रोत्साहित कर हमारी धर्मनिरपेक्ष छवि को आघात पहुँचाती है।
भारत में सांप्रदायिकता के प्रसार में विभिन्न सामाजिक, आर्थिक, राजनीतिक और प्रशासनिक कारक उत्तरदायी हैं। कमज़ोर सामाजिक-आर्थिक दशा अक्सर सांप्रदायिकता के जनन में सहायक होती है। गरीबी और बेरोजगारी लोगों में हताशा की भावना उत्पन्न करती है जो अशिक्षा, पिछड़ापन एवं अज्ञानता आदि के लिये उत्तरदायी है। बेरोज़गार युवकों को धार्मिक कट्टरपंथी आसानी से अपनी गिरफ्त में ले लेते हैं। 
भारत में विभिन्न राजनीतिक दलों ने अपने राजनीतिक उद्देश्यों की पूर्ति के लिये धर्म और संस्कृति पर आधारित विभिन्न समुदायों के मध्य मतभेद उत्पन्न करने में सांप्रदायिकता को एक राजनीतिक व्यवहार के रूप में इस्तेमाल किया है। 
राजनीतिक नेताओं की संलिप्तता और प्रशासनिक संरचना की विफलता सांप्रदायिकता को उत्पन्न करने में स्नेहक का कार्य करती है और अंततः यह सांप्रदायिक हिंसा का रूप धारण कर लेती है। 
कानून-व्यवस्था की निम्न स्थिति सांप्रदायिक हिंसा का एक महत्त्वपूर्ण कारक है। पुलिस एवं समाज विरोधी तत्त्वों की साँठ-गाँठ के कारण, प्रशासन सांप्रदायिक हिंसा रोकने में प्रभावी सिद्ध नहीं हो पाता है। 
समाज में शांति और सद्भाव को बनाए रखने के लिये और भारत के बहुधार्मिक एवं धर्मनिरपेक्ष छवि के संरक्षण हेतु सांप्रदायिकता पर अंकुश लगाना अपरिहार्य है। सांप्रदायिकता को रोकने हेतु निम्नांकित सुझाव द्रष्टव्य हैं-
सांप्रदायिकता को रोकने हेतु सरकार को अपने कानूनी और प्रशासनिक ढाँचे में सुधार करना चाहिये। उदाहरण के लिये कानूनों का सख्त क्रियान्वयन करना, कानून एवं व्यवस्था को मज़बूत बनाना आदि को प्राथमिकता मिलनी चाहिये। 
सरकार के साथ-साथ समुदायों एवं नागरिक समाज को मिलकर सांप्रदायिकता को हतोत्साहित करना चाहिये, ताकि ये हमारे सामाजिक, राजनीतिक व चुनावी प्रक्रिया से दूर रहें। 
विभिन्न समुदायों के मध्य सामाजिक-आर्थिक समानता सुनिश्चित करने हेतु सरकार को निरंतर प्रयास करना चाहिये। 
राष्ट्र की धर्मनिरपेक्ष भावना की रक्षा हेतु विभिन्न समुदायों के मध्य शिक्षा एवं जागरूकता को बढ़ावा देना चाहिये, ताकि वे राजनीतिक दलों की सांप्रदायिक राजनीति की गिरफ्त में न आ सकें।
सांप्रदायिकता जैसी बुराई को राष्ट्र तथा राजनीतिक परिदृश्य से पूर्णतः उन्मूलन करने हेतु सरकार, राजनीतिक दलों एवं नागरिक समाज को मिलकर प्रयास करने चाहिये।
भारत में मरुस्थलीय क्षेत्रों से संबंधित समस्याओं की चर्चा करें और इन समस्याओं के समाधान के लिये उपाय बताएँ।
उत्तर :
उत्तर की रूपरेखा:
भारत में मरुस्थल के वितरण को बताएँ।
इन क्षेत्रों से संबद्ध समस्याओं की चर्चा करें।
इनके निदान के लिये उपाय सुझाएँ।
भारत के उत्तर एवं पश्चिमोत्तर भाग में मरुस्थल का विस्तार है। मरुस्थलीय क्षेत्रों को दो भागों- उष्ण (राजस्थान का थार का इलाका व कच्छ का रन) एवं शीत (लद्दाख क्षेत्र व हिमाचल में स्पीति घाटी) में विभाजित किया जा सकता है। इन क्षेत्रों में घटित होने वाली समस्याएँ समय, अवस्थिति व भूवैज्ञानिक गतिविधियों के कारण परिवर्तित होती रहती हैं। चूँकि भारत में मरुस्थलों की अवस्थिति सीमावर्ती क्षेत्रों में है, अतः यहाँ पड़ोसी देशों से चल रहे मुद्दे संबद्ध हो जाते हैं। भूवैज्ञानिक कारकों से होने वाली समस्याओं में भूकंप, ज्वालामुखी आदि हो सकते हैं।
भारत के मरुस्थलीय क्षेत्रों से संबंधित खतरे निम्नलिखित हैं-
भारत के मरुस्थलीय क्षेत्रों में उष्ण व शुष्क जलवायु की दशाएँ पाई जाती हैं। लद्दाख क्षेत्र एक वृष्टिछाया प्रदेश है इसलिये यहाँ वर्षा अत्यंत कम होती है। अतः स्पष्ट है कि इन क्षेत्रों में लगभग प्रत्येक वर्ष सूखे की स्थिति बनी रहती है।
भूकंप भी मरुस्थलीय क्षेत्रों में आने वाली प्रमुख समस्या है। वर्ष 2001 में कच्छ क्षेत्र में आये भूकंप से राजस्थान के बाड़मेर व जैसलमेर जैसे इलाके भी प्रभावित हुए थे। लेह व स्पीति घाटी भी भारतीय भूकंप ज़ोन-4 में अवस्थित है।
हाल ही में बदलते मौसमीय दशाओं से मरुस्थलों में भी बाढ़ की स्थितियाँ देखने को मिल रही हैं। वर्ष 2006 और 2017 में बाड़मेर के कवास क्षेत्र में बाढ़ की स्थिति से जनजीवन काफी अस्त-व्यस्त हो गया था। वर्ष 2010 में लेह क्षेत्र में भी बादल फटने से बाढ़ की समस्या उत्पन्न हो गई थी।
भारत के उष्ण मरुस्थलों में रेतीली आँधियों की समस्या बनी रहती है जो इन क्षेत्रों में सामान्य जन-जीवन को कठिन बना देती है। 
उपर्युक्त समस्याओं के आलोक में निम्न कदम उठाए जा सकते हैं- 
सूखे की आवृति इन क्षेत्रों में सामान्य रूप से देखी जाती है। अतः व्यवस्थित रूप से सिंचाई सुविधाओं के विकास के साथ वर्षा का प्रबंधन भी अनिवार्य है। इनके माध्यम से सूखे और बाढ़ जैसी स्थितियों से निपटा जा सकता है।
भूकंप से सुरक्षा के लिये यहाँ के निवासियों को रेट्रोफिटिंग और भूकंप रोधी निर्माण के बारे में जागरुक करना अनिवार्य है। 
रेतीली आँधियो से बचाव के लिये वनस्पतियों का आवरण महत्त्वपूर्ण हो सकता है। साथ ही मकान बनाते समय एयर फिल्ट्रेशन तकनीक के माध्यम से भी इसके दुष्प्रभाव को कम किया जा सकता है।
साथ ही विभिन्न प्रकार की आपदाओं से निपटने के लिये राष्ट्रीय आपदा प्रबंधन एजेंसी के सहयोग से जिला और ग्रामीण स्तर पर क्षमता निर्माण की आवश्यकता है।